مَتّیٰ 14
14-نجی باب
یحیانینگ اُلومی
مَرقُس 6:14-29؛ لوقا 9:7-9
1شُل واقت عیسانینگ آد-آوازاسی هیرودیس پاتیشاهنینگ قولاغینا باریپ یِتدی. 2اُل اُز ایشچیلِرینه: «بو یحیی تَعمید بِریَنچیدیر. اُل اُلومدِن دیرِلِندیر. اُنونگ بو مُعجِزهلِری گُرکِزیپ بیلمِگینینگ سِبَبی هِم شودور» دییدی.
3هیرودیس اُز دُغانی فیلیپُسینگ آیالی هیرودیا اُیلِنِندیگی اوچین، یحیانی توتدوریپ، اِل-آیاغینی دانگیب، زیندانا اُقلادیپدی. 4سِبَبی یحیی اُنگا: «سِنینگ اُز دُغانینگ آیالینا اُیلِنمِگینگ دُغری دَل» دیییپدی. 5هیرودیس یحیانی اُلدورمِک ایسلِیَردی، اِمّا خالقینگ یحیانی نِبی حاساپلاندیغی اوچین بِیله اِتمِکدِن قُرقیاردی.
6هیرودیس اُز دُغان گونی خاطیراسینا طُوی توتاندا، هیرودیانینگ قیزی اُرتادا راقص اِدیپ، هیرودیسینگ گُونونی آلدی. 7شُندا هیرودیس قیزا قاسام ایچیپ، دیلَن زادینی بِرجِکدیگینه سُز بِردی. 8قیز هِم اِنهسینینگ اُورِتمِگی بیلِن: «مانگا بیر تاباغینگ ایچینده یحیی تَعمید بِریَنچینینگ کِلّهسینی بِر» دییدی. 9هیرودیس غامغین بُلدی، اِمّا میهمانلارینگ یانیندا قاسام ایچِنسُنگ، یحیانینگ باشینینگ اُنگا گِتیریپ بِریلمِگینی دِستور بِردی. 10آدام ایبِریپ، زیندانداقی یحیانینگ کِلّهسینی کِسدیردی. 11اُنونگ کِلّهسی بیر تاباقدا گِتیریلیپ، قیزا بِریلدی، اُل هِم مونی اِنهسینه اِلتیپ بِردی. 12یحیانینگ شَگیرتلِری گِلیپ، اُنونگ جِسِدینی اَکیدیپ جایلادیلار. سُنگرا گیدیپ، مونی عیسی دِرِّو خابار بِردیلِر.
عیسی بَش مونگ آدامی دُیوریار
مَرقُس 6:30-44؛ لوقا 9:10-17؛ یوحنا 6:1-14
13عیسی مونی اِشیدیپ، یِکه اُزی قاییقا میندی-ده، اُل یِردِن بیر بُش یِره گیتدی. جِماغات مونی بیلِنده، شَهرلِردِن چیقیپ، پییادا اُنونگ ایزیندان گیتدیلِر. 14اُل قاییقدان دوشِن ماحالی اولی جِماغاتی گُروپ، اُلارا یورِگی آویدی، اُلارینگ مِریضلِرینی شِفا بِردی.
15آغشام شَگیرتلِری اُنونگ یانینا گِلیپ: «بو بیر بُش یِر، واقت هِم گیجدیر، جِماغاتی گُیبِر، اُبالارا گیدیپ، اُزلِرینه اییمیت ساتین آلسینلار» دییدیلِر. 16عیسی اُلارا: «گیتمِگینگ گِرِگی یُق، اُلارا اییمَگه زادی سیز بِرینگ» دییدی. 17شَگیرتلِر هِم عیسی: «بیزینگ بو یِرده بَش چُرِک بیلِن ایکی بالیقدان باشغا زادیمیز یُق آخیرین» دییدیلِر. 18عیسی: «اُلاری شو یِره — مِنینگ یانیما گِتیرینگ» دییدی. 19شُندا عیسی جِماغاتا اُتونگ اوستونده اُتورماغی تابشیردی. بَش چُرِک بیلِن ایکی بالیغی آلیپ، اُل آسمانا باقیپ شوکور اِتدی-ده، چُرِکلِری بُلوشدیریپ، شَگیرتلِرینه بِردی، شَگیرتلِری هِم اُلاری جِماغاتا پایلادیلار. 20هِمّهلِر ایییپ دُیدولار. آرتان چُرِک بُلِکلِری اُن ایکی سِبِد بُلدی. 21موندان اییِنلِرینگ سانی آیالّار و چاغالاردان باشغا بَش مونگه قُلای آدامدی.
عیسی سووونگ یوزوندِن یُرییَر
مَرقُس 6:45-56؛ یوحنا 6:15-21
22جِماغاتی اوغرادیپ دورقا، عیسی شَگیرتلِرینه قاییقا مینیپ، اُزوندِن اُنگ بِیلِکی کِنارا گِچمِگی تابشیردی. 23جِماغاتی اوغرادانیندان سُنگ، اُنونگ یِکه اُزی دُغا-دیلِگ اِتمِک اوچین داغا چیقدی. آغشام هِم اُل شُل یِرده یِکِدی. 24قاییق بُلسا شُل واقت دِریانینگ اُرتاسیندادی، مُوجلِر گِلیپ، اُنگا اورولیاردی، سِبَبی یِل اُلارینگ قارشیسیندان اُووسیَردی. 25دانگا قُلای عیسی دِریادا سووونگ یوزوندِن یُریپ، اُلارا طاراف گِلدی. 26اِمّا شَگیرتلِر اُنونگ سووونگ یوزوندِن یُریپ گِلیَنینی گُرِنلِرینده، تانیمان: «بو بیر گُزومیزه گُرونیَن روحدیر!» دییشیپ، آلدیرادیلار، اُلار قُرقودان یانگا قیغیریشدیلار. 27اِمّا عیسی دِرِّو اُلارا آیدیپ: «خاطیرجِم بُلونگ! بو — مِن، قُرقمانگ!» دییدی.
28پِطرُس اُنگا جُغاپ بِریپ: «اِی آقام، بو سِن بُلسانگ، مانگا دِستور بِر، سووونگ یوزوندِن یُریپ، یانینگا بارایین» دییدی. 29عیسی: «گِل!» دییدی. پِطرُس هِم قاییقدان دوشوپ، عیسانینگ یانینا بارجاق بُلوپ، سووونگ یوزوندِن عیسی طاراف یُریمَگه باشلادی. 30اِمّا یِلینگ گویجونی گُروپ قُرقدی و غارق بُلوپ باشلاندا: «یا آقام، مِنی نِجات بِر» دیییپ قیغیردی. 31عیسی شو واقتا اِلینی اوزادیپ، اُنی توتدی-دا: «اِی، آز ایمانلی، نَمه اوچین شِک اِتدینگ؟» دییدی. 32اُلارینگ ایکیسی قاییقا مینِن واقتی، یِل یاتدی. 33قاییقداقیلار: «سِن، دُغرودان-دا، خودایینگ اُغلوسینگ» دیییپ، اُنگا سِجده اِتدیلِر.
34اُلار دِریانینگ بِیلِکی طارافینا گِچیپ، جِنیسارِت یوردونا باردیلار. 35اُل یِرینگ آداملاری عیسانی تانیپ، هِر طارافا آدام ایبِریپ، مِریضلِرینگ بارینی اُنونگ یانینا گِتیردیلِر. 36اُلار دینگه دُنونینگ اِتِگینَه اِلِّرینی دِگیرمَگه اِجازا بِرمِگینی ایسلَپ، اُنگا یالباریاردیلار. اُنگا اِل دِگرِنلِرینگ هِمّهسی-ده شِفا تاپیاردی.
knc_Arab kas_Arab azb_Arab knc_Arab azb_Arab azb_Arab azb_Arab azb_Arab urd_Arab azb_Arab azb_Arab azb_Arab urd_Arab azb_Arab azb_Arab azb_Arab